Namibië Toerisme Ekspo gee 'n miljoen weg - Toerisme - Republikein
Tuesday, October 20th, 15:47:36
Namibië Toerisme Ekspo gee 'n miljoen weg
Interaktiewe geleentheid van 4 tot 7 November
07 September 2020 | Toerisme
"Om die jaarlikse Namibië Toerisme Ekspo (NTE), maar veral plaaslike toe­risme te bevorder, gaan Namibia Media Holdings (NMH) 'n miljoen Namibiese dollar in die toerismebedryf belê.
"Dit deur afslag-reisbewyse ter waarde van N$1 000 elk tydens ­verskeie promosies weg te gee, wat in die media tussen 7 September en 7 November 2020 aangebied sal word," sê Albé Botha, NMH se uitvoerende hoof.
Vanjaar se NTE sal nie deur die Covid-19-pandemie belemmer word nie omdat dit as 'n interaktiewe geleentheid beplan is, wat tussen 4 en 7 November by SKW-gronde in Windhoek aangebied word.
Die kompetisie is ook nie net tot NMH beperk nie. Die publiek kan deur beide gedrukte of elektroniese media deelneem.
Vrae sal daagliks in die NMH-groep se koerante, naamlik die Republikein, Namibian Sun en ­Allgemeine Zeitung, asook op internetgebaseerde publikasies en die res van die NMH-publikasies gevra word en wenners sal aan­gekondig word.
'n Persoon kan slegs een afslag-reisbewys wen wat by die NTE 2020 opgeëis kan word wanneer 'n vakansie of ­akkommodasie by enige van die uitstallers se stalletjies bespreek word.
Die NTE slaan 'n nuwe baadjie om in die sin dat ­uitstallers aangemoedig word om aanlyn met die publiek in inter­aksie te tree.
Boonop sal dit aan besoekers die geleentheid bied om lodges, ­jagplekke, gastehuise en -plase en eksklusiewe verblyfsplekke ­virtueel te besoek.